b'\n_START_ARTICLE_\nSubmission\n_START_PARAGRAPH_\nSubmission, part 1 on 11-minuuttinen lyhytelokuva, jonka alankomaalainen Theo van Gogh ohjasi vuonna 2004. Elokuvan on k\xc3\xa4sikirjoittanut Ayaan Hirsi Ali, joka on my\xc3\xb6s kertojana elokuvassa._NEWLINE_Elokuva peilaa islamilaisen naisen el\xc3\xa4m\xc3\xa4\xc3\xa4 suhteessa Koraaniin ja nostaa esille kuinka vaikean roolin se antaa naisille. Elokuvassa pahoinpidellyt ja raiskatut musliminaiset rukoilevat jumalaa. He ovat pyrkineet el\xc3\xa4m\xc3\xa4\xc3\xa4n Koraanin s\xc3\xa4\xc3\xa4nt\xc3\xb6jen mukaan, mutta heille se on tuonut suurta tuskaa. Elokuvassa esiintyvien naisn\xc3\xa4yttelij\xc3\xb6iden vartaloon on kirjoitettu Koraanin s\xc3\xa4keit\xc3\xa4, joilla naisten pahoinpitelemist\xc3\xa4 ja syrjint\xc3\xa4\xc3\xa4 on puolusteltu._NEWLINE_Lyhytelokuva esitettiin alankomaalaisella VPRO-kanavalla elokuussa 2004. Muslimien piiriss\xc3\xa4 reaktio elokuvaan oli p\xc3\xa4\xc3\xa4osin kielteinen. Elokuvan ohjaajan, Theo van Goghin, henke\xc3\xa4 uhattiin ja radikaali-islamisti Mohammed Bouyeri murhasi van Goghin 2. marraskuuta 2004 t\xc3\xa4m\xc3\xa4n ollessa py\xc3\xb6r\xc3\xa4ilem\xc3\xa4ss\xc3\xa4 t\xc3\xb6ihin. Murhaaja kiinnitti van Goghin ruumiiseen avoimen kirjeen elokuvan k\xc3\xa4sikirjoittaja Hirsi Alille, jossa murhaaja sekavien antisemitististen salaliittor\xc3\xb6nsyilyjen j\xc3\xa4lkeen julisti tuhoa Amerikalle, Euroopalle, Alankomaille, uskottomille fundamentalisteille ja Ayaan Hirsi Alille. Murhaaja oli syntynyt Alankomaissa mutta h\xc3\xa4nen vanhempansa olivat l\xc3\xa4ht\xc3\xb6isin Marokosta. Ayaan Hirsi Alin henke\xc3\xa4 on uhattu elokuvan vuoksi ja h\xc3\xa4nt\xc3\xa4 suojelevat henkivartijat._NEWLINE_Osa Submission, part 1 -elokuvan tekstist\xc3\xa4 on luettavissa Ayaan Hirsi Alin Neitsyth\xc3\xa4kki nimisest\xc3\xa4 esseekokoelmasta, josta l\xc3\xb6ytyy Submission part I. Hirsi Ali aikoi tehd\xc3\xa4 elokuvaan jatko-osan, jonka nimeksi tulisi Submission, part 2.'